Երևանի Վ. Բրյուսովի անվան պետական լեզվահասարակագիտական համալսարանի գրադարան

Երևանի Վ. Բրյուսովի անվան պետական լեզվահասարակագիտական համալսարանի գրադարան, համալսարանական գրադարան, որը հիմնադրվել է 1935 թվականին։ Գտնվում է Երևան քաղաքում, Թումանյան 42 հասցեում։


== Պատմություն ==
ԵՊԼՀ գրադարանը հիմնադրվել է 1935 թվականին։ Երևանի Վ. Բրյուսովի անվան պետական լեզվահասարակագիտական համալսարանի պատմությունը սկիզբ է առել 1935 թվականի փետրվարի 4-ին։ Գործել է որպես երկամյա մանկավարժական ինստիտուտ՝ ռուսաց լեզվի ուսուցիչներ պատրաստելու նպատակով։ Բուհը թե՛ համակարգային, թե՛ բովանդակային բազում փոփոխությունների է ենթարկվել, սակայն հավատարիմ մնացել իր կարևոր սկզբունքին՝ օտար լեզվի բարձրակարգ մասնագետների պատրաստմանը։ Պահպանելով ավանդույթները՝ գրադարանը որդեգրել է հետազոտական գործունեությանը, դասավանդման և կրթության զարգացմանը նպաստելու սկզբունքը։ Գրադարանի հիմնական առաքելությունն է կազմակերպել ԵՊԼՀ ընթերցողական համակազմի համալսարանական պահանջներին և գրադարանավարության արդի չափանիշներին համապատասխան սպասարկում։


== Գործունեություն և գրքային ֆոնդ ==
Գրադարանը ԵՊԼՀ-ի ակտիվ ստորաբաժանումներից մեկն է համարվում։ ԵՊԼՀ գրադարանում գործում են հետևյալ բաժինները՝ համալրման և մշակման, սպասարկման և գրապահոց, էլեկտրոնային սպասարկման և տեղեկատվության, ընթերցասրահ, Ավստրիական գրադարան։ Այսօր կարևորագույն դեր ունի գրադարանի ավտոմատացումը։ Անընդմեջ ընդլայնվում են գրադարանային ծառայությունների շրջանակները՝ տեխնոլոգիաների և տեղեկատվության ժամանակակից ձևերի ու մեթոդների ներդրմամբ։ 

Գրադարանից կարող են օգտվել համալսարանի ողջ աշխատակազմը և ուսումնառողները։ Յուրաքանչյուր այլ բուհի ուսանող կամ դասախոս կարող է այցելել ԵՊԼՀ գրադարան որպես արտաքին ընթերցող և օգտվել գրադարանի ֆոնդերից միայն գրադարանի տարածքում։
Գրադարանային ֆոնդերը ձևավորվում և նպատակաուղղված համալրվում են ԵՊԼՀ-ում գործող կրթական ծրագրերին և գիտահետազոտական ուղղություններին համապատասխան։ Հիմնականում ֆոնդերը զետեղված են տարբեր հավաքածուներում, դասակարգված են հատուկ բաժիններով և հասանելի են էլեկտրոնային գրացուցակի միջոցով։
Հիմնադրման օրվանից ի վեր գրադարանը համալրվել է օտարալեզու գրականությամբ։ Այսօր գրքային ֆոնդի մոտ 200000 կտոր գրքից միայն 30%-ն է հայերեն։ Օտարալեզու ֆոնդերը հիմնականում համալրվում են դեսպանատների և հյուպատոսարանների միջոցով՝ ԱՄՆ-ի, Ֆրանսիայի, Գերմանիայի, Ավստրիայի, Շվեյցարիայի, Իտալիայի, Հոլանդիայի, Ռուսաստանի, Վրաստանի, Չինաստանի, Հարավային Կորեայի, Պարսկաստանի, Հնդկաստանի և այլն։ Գրադարանը ակտիվ համագործակցում է նաև ՄԱԿ-ի, Եվրախորհրդի և այլ միջազգային կազմակերպությունների գրասենյակների հետ։ Ընթերցասրահում է գտնվում ՄԱԿ-ի անկյունը, որը պարբերաբար համալրվում և թարմացվում է նոր գրականությամբ։
Համագործակցում է Հայաստանի բոլոր բուհական գրադարանների հետ տարբեր ձևաչափերով՝ գրքափոխանակումից սկսած մինչև նեղ մասնագիտական հարցեր։ Գրադարանում հաճախ են կազմակերպվում գրադարանային ոլորտին առնչվող սեմինարներ, հանդիպումներ։
Գրադարանն իրականացնում է միջգրադարանային բաժնույթ ոչ միայն Ազգային և ՀՀ ԳԱԱ հիմնարար գրադարանների հետ, այլև գրքափոխանակություն ԱՄՆ Կոնգրեսի գրադարանի հետ՝ Հայաստանում ԱՄՆ դեսպանատան Տեղեկատվական ռեսուրսների կենտրոնի օժանդակությամբ։ Արդեն մի քանի տարի է՝ գրադարանը համագործակցում է «Առաջին գրական գործակալության», «Անտարես», «Զանգակ», Ռուսաստանի «Совпадение», «Квадривиум» հրատարակչությունների հետ։ Կազմակերպվում են գրքերի շնորհանդեսներ, հանդիպումներ գրողների հետ, այդ թվում՝ արտասահմանյան։


== Հասանելիություն ==
2011 թվականից գործում են «Առցանց պատվեր» և «Հարց գրադարանավարին» ծառայությունները։ «Գրականության հայտ» ծառայությունը ի սկզբանե ստեղծվել է որպես օժանդակ միջոց առարկայական նկարագրերի կազմման համար և միտված է օգնելու դասախոսներին։
2015 թվականից ԵՊԼՀ գրադարանը իր պատմության ընթացքում առաջին անգամ ընդգրկված է որպես գործընկեր Էրազմուս+ բարձրագույն կրթության ոլորտում կարողությունների կառուցում (Erasmus+ Capacity Building in Higher Education) «Գրադարանային ցանցի աջակցման ծառայություններ. Հայաստանի, Մոլդովայի և Բելառուսի գրադարանների արդիականացում գրադարանի աշխատակազմի մասնագիտական զարգացման և գրադարանների բարեփոխման միջոցով» նախագծում։
2016 թվականին ներդրվել է գրադարանային գործընթացների էլեկտրոնային կառավարման համակարգը՝ հիմնված բաց/ազատ կոդերի սկզբունքով նախագծված KOHA համակարգի վրա։ ԵՊԼՀ գրացուցակը Հայաստանի գրադարանների համահավաք քարտագրման համակարգից տեղափոխվեց KOHA-ի հիմքի վրա գործող նոր համակարգ։
Անդամակցում է Հայաստանի էլեկտրոնային գրադարանների կոնսորցիումին (ՀԷԳԿ), ինչի շնորհիվ գրադարանին հասանելի են միջազգային բարձր վարկանիշ ունեցող գիտական շտեմարանները, որոնց առկայությունը պարտադիր է գիտահետազոտական աշխատանքների համար։


== Ծանոթագրություններ ==